《景纯以侍儿病期与原甫月圆为饮》
宋代·梅尧臣

古龙水底鸣素秋，江云不飞江贾愁。
金陵旧族天禄游，家有善笛能娱侯。
忆侯前年罢姑孰，自买蕲州饱霜竹。
腮肥顶瘦裁青玉，钻凿商声五音足。
牛渚矶边夜泊时，平波不起月中吹。
老鱼跳舞龟出泥，雌蛟怨泣雄鼍悲。
新还中都人罕知，交亲奏酒隔帘帏。
丹唇一发妙响驰，醉客欲见宁非痴。
昨夜刘郎辞玉碗，主人勤谢当勿疑。
渠今缠疟尚苦羸，他日海蟾圆未迟。
圆未迟，凉肝脾。畏肝热，生脑脂。
生胫脂，不得窥。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。